IRPC นิวไฮในรอบ 5 ปี โบรกฯชี้กำไรปีนี้ทะลุหมื่นล้าน แนะซื้อเป้า 6.8 บ.
IRPC นิวไฮในรอบ 5 ปี 3 เดือน โบรกฯชี้กำไรปีนี้ทะลุหมื่นล้าน แนะซื้อเป้าสูง 6.8 บ. โดย ณ เวลา 10.40 น. อยู่ที่ระดับ 6.00 บาท บวก 0.15 บาท หรือ 2.56% ด้วยมูลค่าซื้อขาย 494.94 ล้านบาท
31 ส.ค. 2560

ผู้สื่อข่าวรายงานว่า บริษัท ไออาร์พีซี จำกัด (มหาชน) หรือ IRPC ณ เวลา 10.40 น. อยู่ที่ระดับ 6.00 บาท บวก 0.15 บาท หรือ 2.56% ด้วยมูลค่าซื้อขาย 494.94 ล้านบาท ราคาหุ้นปรับตัวแรงในรอบ 5 ปี 3 เดือน โดยนับตั้งแต่หุ้นยืนที่ระดับ 6.00 บาท เมื่อวันที่ 18 พ.ค. 2554

บล.ไอร่า ระบุว่า IRPC ธุรกิจขาขึ้น มั่นใจไตรมาส 3 ฟาด GIM เกิน 13 เหรียญสหรัฐ/บาร์เรล อานิสงส์ธุรกิจโรงกลั่น-GRM พุ่งโบรกฯ เชียร์ “ซื้อ” กำหนดราคาเป้าหมาย 6.80 บาท ชี้ปี 60 มีลุ้นกำไรทะลุ 1 หมื่นล้านบาท รับโครงการ PP เดินเครื่อง ข้อมูล Consensus (www.settrade.com) : ราคาเป้าหมายเฉลี่ย 6.51 บาท
บล.เอเอสแอล ระบุในบทวิเคราะห์ แนะนำ “เก็งกำไร” IRPC โดยฝ่ายวิจัยมีมุมมองเป็นบวกต่อแนวโน้มกำไรในช่วงที่เหลือของปี 60 หลังโรงงาน IRPC กลับมาเดินเครื่องเต็มกำลังผลิตอีกครั้งในช่วงไตรมาส 2/60 ที่ผ่านมา
ขณะที่ครึ่งปีหลังปีนี้ ยังมีปัจจัยบวกจากโครงการใหม่ (PPE และ PPC) เริ่มดำเนินการผลิต รวมไปถึงการรับรู้โครงการ UHV เต็มไตรมาสตั้งแต่ไตรมาส 3/60 เป็นต้นไป ดังนั้น จึงส่งผลให้ฝ่ายวิจัยเชื่อว่าการคาดหมายผลประกอบการปี 60 มีความเป็นไปได้สูง